માંડવી રમાડયા પછી મોડી રાતના હાથિયો નીકળે છે. હાથિયો એટલે શણગારેલું ગાડું. ગાડાને ચાર પાણિયાળા બળદો જોડવામાં આવે છે. આ ગાડાને ગવાળામાંથી કાઢેલા રબારી બાઇઓના સાડલાથી સુશોભિત કરવામાં આવે છે. આ ગાડામાં એક ઠાકોર, ઢોલ સાથે ઢોલી અને મશાલ લઈને ગામનો વાળંદ બેસે છે. વાજતેગાજતે ગાડુ ગામ વચ્ચે થઈને મહાદેવના મંદિરે આવે છે. મંદિર પાસે પુરાતન કૂઈ છે. ગાડામાં બેઠેલો વાળંદ અવળા હાથે સળગતી મશાલનો ઘા કરે છે. જો મશાલ કૂઈમાં પડે તો ગામલોકો આનંદની ચિચિયારીઓ પાડે છે. લોકમાન્યતા એવી છે કે જો મશાલ કૂઈમાં પડે તો આવતા વરસે ચોમાસામાં વરસાદ ધરવાસટ થાય અને વરસ સોળ આની પાકે.